Poročilo s skupne ture Bivakiranje 28.2. – 1.3.2009

Ideja in cilj skupne ture sta bila zelo enostavna in sicer demistificirati famo o tem kako pozimi ponoči enostavno zmrzneš, če pa že ne to, je bivak nekaj zelo grozljivega in neprijetnega.

Marko mi je težil, 'dej se morva zmenit kdaj bi nardili to,…', 'ja prav naslednji vikend, če bo vreme', sva se na koncu prav hitro zmenila.  To, da bi bilo mogoče malo prehitro sva hitro ovrgla, ker pri vseh poizkusih usklajevanja se bo gotovo našel kdo, ki mu nek  termin ne bo ustrezal. Moja zahteva je bila  ena in sicer, da če se že 'nekaj' ukvarjamo s tečajniki, naj pokažejo malo samoiniciative in priskrbijo prevoz, da bomo malo videli organizacijsko logistične sposobnosti tečajnikov oz. da jih bodo vsaj poizkušali razviti. Res se je danes najenostavneje  nekam zapeljati, odplezati, odsmučati, se sprehoditi,… , na pivo in se odpeljati domov pod tuš in spat.

Opis planirane ture  tečajnikom bil nekako tak: vi boste zrihtali prevoz v točko A, ki bo naše izhodišče, od koder bomo šli v točko B. Od tu se vrnete v Ljubljano z vlakom, nekje med točko A in B pa skopljemo snežno luknjo in v njej prespimo. Zanimalo jih je edino, kje sta točki A in B in že smo bili zmenjeni.
V soboto 28.2. nas je najet kombi odložil v Lepeni. Zaradi razdalje, ki je bila pred nami in vprašljivega kondicijskega stanja tečajnikov gaženje ni prišlo v poštev, tako da smo bili na turi opremljeni vsi ali s krpljami ali pa s turnimi smučkami. Večina se je prvič praktično srečala s tema dvema čudoma, tako da smo za ogrevanje imeli 'šnel kurz' uporabe in gibanja na teh dveh čudih. Še pred tem je vodja izvedel kontrolo teže nahrbtnikov in izvedel nekaj  prerazporeditev  po ruksakih, predvsem glede tega kaj se nosi s seboj in kaj ne. Žal nismo vsem obrnili nahrbtnikov, kar nebi bilo slabo. Pri tem je sicer bilo nekaj hude krvi, vendar smo stvar kasneje (upam) zgladili.
Po poti smo si ogledovali mogočne plazove, navdušeno vzdihovali nad višino snežne odeje, si ogledali že skoraj prave mini serake in ostale ledeniške pojave ter končno prispeli na sonce na planini Duplje. S sončka nas je spravila šele Šmohorjeva senca, premaknili smo se do obale zaledenelega Krnskega jezera, kjer smo nadaljevali sončenje v družbi udeležencev tečaja TTS. Nazadnje smo se le spravili uro višje do ostankov  italijanske vojašnice Cesare Battisti v kotlini Za Lepočami kjer je njega dni prebivalo 182 vojakov, ki so varovali civilizirani zahodni svet z Musolinijem na oblasti pred vdori barbarskih plemen z vzhoda.  (kdo je bil Cesare Battisti si lahko pogledate na http://www.worldwar1.com/itafront/battisti.htm POZOR: stran vsebuje slike nasilnih prizorov. Debata kdaj postane nekdo za eno stran izdajalec, za drugo junak ne sodi sem (primorci si bomo verjetno enotni pri tem primeru); večina nas trenutno živečih na  našo srečo nismo imeli priložnosti sodelovati v takih dogodkih in vlogah)
Zakoličili smo mesta za izkop naše luknje in začeli kopati. Po uspešno prebiti zgornji plasti nas je ¾ metra nižje pričakala nova ledena plast, ki nam je oteževala kopanje. Po treh urah kopanja nam je uspelo spraviti skupaj nekaj v čemer bi lahko trije na komot spali oz. smo se skoraj vsi uspeli čepe stisnit noter. Zaradi nesoglasij znotraj vodstvenega kadra v stilu 'ti se neboš izživljal nad mojimi tečajniki', se nismo šli realnega scenarija da se je treba pač boriti in skopati dovolj veliko luknjo za vse. Je bila zato izvedena samo 'prevara' da bomo tisti z boljšimi spalnimi vrečami spali zunaj, ostali pa not in v 'dostopnem jarku' pokritem s smučkami in snegom. Prevara je uspela, zanimivo je bilo opazovati reakcije tečajnikov ob srečanju s svojimi strahovi glede mrzle noči pred nami in nepoznanim. Zaskrbljeni obrazi so se hitro organizirali, se  razporedili okoli kuhalnikov, razglabljali kako bodo se stisnili ponoči, kuhali,.. Veseli me da je uspelo glavno, da nihče ni zganjal panike ali pa prenašal malodušja na ostale.  Žal smo jih sredi mrzličih priprav na mrzlo noč razočarali in šli spat v prostore umivalnice nekdanje vojašnice,  kateri smo s snegom zasuli okna in vrata. 
Strop in zidovi so nas sicer zaščitili pred vetrom in dajali lažen občutek da smo na toplem, se pa prostor zaradi visokega stropa ni nič ogrel in tako v praksi niso videli kako se luknja ogreje. Zjutraj preden smo nadaljevali pot, samo jim razkrili še zvečer zamolčan del, da je v vojašnici prav tako mraz kot zunaj, le da bi zunaj imeli pogled na kristalno čisto nočno zvezdnato nebo, noter pa smo se samo skrili pred vetrom – ki ga praktično ni bilo.

Nadaljevali smo proti Lanževici, kjer zaradi vetra nismo ostali prav veliko časa, smučarji smo odsmučali krplarji pa odkrpljali proti domu na Komni. Tu smo izvedli krajšo rehidracijo, za smučarje je sledil 'rokenrol' po mulatjeri do parkirišča pri izviru Savice. Čakajoč krplarje smo skuhali pašto in predstavljali turistično zanimivost redkim turistom. Snega je bilo več kot dovolj in s smučkami smo prišli skoraj do avtobusne postaje pri Zlatorogu. Razlog za 'skoraj' ni bil v premajhni količini snega, ampak v spluženih dovozih in okolicah vikendov. Seveda smo odhod avtobusa zamudili za 5 minut, tako da smo izbrali alternativo in se 'sprehodili' ob jezeru do Ribčevega Laza, namesto da bi šli na nekaj pirov. (Debeli, a si ponosen na nas?)

Naj še omenim, da smo najbolj vztrajni smučke odpeli pred hotelom Jezero v Ribčevem Lazu.

Ravno prav smo imeli še časa za rehidracijski postanek, potem pa z avtobusom do Bohinjske Bistrice, od tu pa se je večina odpeljala z vlakom v Ljubljano, jaz pa na Primorsko. To je to.
Za konec seveda ne gre brez pametovnja, tako da lahko ta del tudi izpustite:
Popolnoma razumljivo je da si zvečer utrujen, te zebe, spalna vreča pa je najboljše prijatelica v katero se zabubiš in se ti jebe za cel svet. Samo preden si to lahko privoščiš je treba poskrbeti še za nekaj drugih stvari, s katerimi zjutraj ne smeš izgubljati časa. Teoretično se vse lepo in logično sliši, v praksi pa je odpovedalo. Tekočino se pripravi že zvečer in se zjutraj samo poje in starta, ne pa da se še topi sneg,  je bilo samo  Rutarjevo teženje in utrujanje. Da se v hribih mudi in je zjutraj treba biti zgoden za nas sicer ni bilo tako pomembno, bi pa bilo tistega dne za nekatere druge.

Da se vzame s seboj tekočina za tekoči dan, ostalo so pa raje dodatna kartuša in nekaj za v vodo pri 4 metrih snega naokoli nas, ali raje količina Zale z limono za dni in še  hujša skrajnost 3 litre Multisole in 2 pločevinke Pepsija….WTF?, če že res ni bil tak problem nositi vsega tega bi lahko dodal še malo Merlota, da bi naredili Bambus. Upam da smo se to  zmenili. V isto kategorijo sodi tudi sicer pohvala že doma pripravljeni mešanici za kuhano vino, samo vode res ni potrebno predhodno dodajati, da nosimo dodatne pol kile cel dan.
Ko te ujame noč na neznanem mestu ti ne pomaga filozofiranje o tem kako je sneg pretrd, da bi bilo potrebno minirat, misel da se hoče kdo izživljati nad teboj, ampak je smotrneje energijo trošiti za kopanje kot pa za teoretiziranje.  Žal imamo to lastnost  da se raje smilimo samemu sebi, namesto da bi se borili. V alpinizmu, ko ni vedno mogoč 'odstop s tekmovanja' zna biti to tudi tista malenkost ki odloča med tukaj in tam.

Žal je večina dobila vtis da je treba kupiti najbolj ekstremno spalno vrečo za tak 'šport', tudi tisti s sposojenimi raznoraznimi 700 in 800-tkami  različnih famoznih znamk. Tudi iz uporabe spalne vreče iz Hervisa 'extreme +20' v kombinaciji z bivak vrečo za povsem dostojno prespanje noči je škripnilo. Če si odkrit, te pač zebe, vendar a ni tako tudi doma?

Pohodne palce nam olajšajo hojo, ja samo morajo imeti nameščene krplice smo tudi ugotovili.

Za konec je seveda treba napizditi  tudi vodjo ture, ki je rabil 3 tedne za to da je napisal poročilo. Lahko se sicer izgovarja na različne bolj ali manj izvirne izgovore, ma pustmo to. Uspešnost ture je poizkusil zbrati  z anketo, da bi videl kaj je kdo odnesel tako da po nekaj dneh ko lahko udeleženec sam pri sebi zbere vtise in pogleda vase. Bolj ali manj so se tečajniki potrudili in  vsaj nekaj odgovorili, nekaterim pa je vseeno, če je nekaj ljudi (tudi) zanj zapravilo en vikend idealnih razmer ko bi raje šli plezat, njega pa boli ku… in se mu ne zdi vredno vzeti 10 minut časa za razmisliti in odgovoriti kaj je odnesel in kaj mu ni bilo všeč. Pa da ne bomo poimensko, ane Benjamin in Aleš.
V glavnem, verjetno smo se vsi naučili nekaj in upam da ste se imeli vsi fajn in vnukom ne boste pripovedovali samo pravljice. (prosto po Gorišku)
Udeleženci skupne ture:

Nika Cigoj

Lina Grad

Daša Novak

Dejan Bergoč

Aleš Jenko

Boris Kragelj-Himalajc (kdo ve zakaj smo ga tako krstili)
Matija Valič

Tomaž Mark Zorec – Zorko (ker ima preveč imen smo mu dodali še vzdevek)

Benjamin Maček

Vodstveni kader:

Marko Gorišek
Andraž Lukančič
Iztok Rutar, vodja skupne ture
 
